Komisijos sprendimas
2002 m. sausio 11 d.
nustatantis specialius reikalavimus, reglamentuojančius Urugvajaus kilmės dvigeldžių moliuskų, dygiaodžių, gaubtagyvių ir jūrinių gastropodų importą
(pranešta dokumentu Nr. C(2001) 4982)
(tekstas svarbus EEE)
(2002/19/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/492/EEB, nustatančią gyvų dvigeldžių moliuskų auginimo ir jų pateikimo į rinką veterinarijos reikalavimus [1], su paskutiniais pakeitimais, padarytais Tarybos direktyva 97/79/EB [2], ypač į jos 9 straipsnio 3 dalies b punktą,
kadangi:
(1) Komisijos ekspertas buvo nuvykęs į Urugvajų patikrinti sąlygų, kuriomis yra gaminami, saugomi ir siunčiami į Bendriją žuvininkystės produktai.
(2) Pagal Urugvajaus teisės aktų nuostatas, už dvigeldžių moliuskų, dygiaodžių, gaubtagyvių ir jūrinių gastropodų sveikatos tikrinimą bei higienos kontrolę ir sanitarinių gamybos reikalavimų laikymąsi yra atsakinga Ministerio de Ganaderia, Agricultura y Pesca Direccion Nacional de Recursos Acuaticos (Dinara). Tie patys teisės aktai Dinara suteikia teisę leisti arba uždrausti tam tikrose teritorijose rinkti dvigeldžius moliuskus, dygiaodžius, gaubtagyvius ir jūrinius gastropodus.
(3) Dinara ir jos laboratorijos yra pajėgios veiksmingai tikrinti, kaip taikomi Urugvajuje galiojantys įstatymai.
(4) Urugvajaus kompetentingos institucijos įsipareigojo nuolat ir greitai Komisijai pranešti apie surinkimo teritorijose esantį planktoną, kuris turi toksinų.
(5) Urugvajaus kompetentingos institucijos pateikė oficialų patvirtinimą, kad yra laikomasi Direktyvos 91/492/EEB priedo V skyriuje išdėstytų reikalavimų ir kad yra įvykdyti reikalavimai, lygiaverčiai tiems, kurie nustatyti minėtoje direktyvoje dėl produktų klasifikavimo ir natūralaus išsivalymo vietų, išsiuntimo centro, valymo centrų, visuomenės sveikatos kontrolės ir produkcijos monitoringo.
(6) Urugvajus gali būti įtrauktas į trečiųjų šalių, atitinkančių Direktyvos 91/492/EEB 9 straipsnio 3 dalies a punkte nurodytus lygiavertiškumo reikalavimus, sąrašą.
(7) Urugvajus planuoja į Bendriją eksportuoti sušaldytus arba apdorotus dvigeldžius moliuskus, dygiaodžius, gaubtagyvius ir jūrinius gastropodus, kurie buvo sterilizuoti arba termiškai apdoroti pagal Komisijos sprendimą 93/25/EEB [3] su pakeitimais, padarytais Sprendimu 97/275/EB [4]. Tuo tikslu turėtų būti nustatytos augimvietės, iš kurių gali būti renkami ir į Bendriją eksportuojami dvigeldžiai moliuskai, dygiaodžiai, gaubtagyviai ir jūriniai gastropodai.
(8) Specialios importo sąlygos turėtų būti taikomos nepažeidžiant sprendimų, priimtų pagal 1991 m. sausio 28 d. Tarybos direktyvą 91/67/EEB dėl veterinarijos reikalavimų, reglamentuojančių akvakultūros gyvūnų ir produktų pateikimą į rinką [5], su paskutiniais pakeitimais, padarytais Direktyva 98/45/EB [6].
(9) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Direccion Nacional de Recursos Acuaticos (Dinara) del Ministerio de Ganaderia, Agricultura y Pesca tai Urugvajaus kompetentinga institucija, tikrinanti ir patvirtinanti, kad dvigeldžiai moliuskai, dygiaodžiai, gaubtagyviai ir jūriniai gastropodai atitinka Direktyvos 91/492/EEB reikalavimus.
2 straipsnis
Urugvajaus kilmės dvigeldžiai moliuskai, dygiaodžiai, gaubtagyviai ir jūriniai gastropodai, skirti žmonėms vartoti, turi būti kilę iš patvirtintų augimviečių, kurios išvardytos šio sprendimo priede.
3 straipsnis
Šis sprendimas yra skirtas valstybėms narėms.
Priimta Briuselyje, 2002 m. sausio 11 d.